
Atklāta vēstule

2016. gada 7. janvārī darbību ir uzsākusi jaunā Valsts meža dienesta Ģeogrāfiskās informācijas sistēma (turpmāk VMD ĢIS). 2016. gada 7. februārī TV3 raidījumā ‘’Nekā personīga’’ tika pārraidīts sižets, kurš tieši skar mērniecības nozari.

Latvijas Kartogrāfu un ģeodēzistu asociācijas (turpmāk LKĢA) un Latvijas Mērnieku biedrības (turpmāk LMB) klienti ir saskārušies ar pirmajām problēmām, kādas veidojas, izmantojot VMD ĢIS programmu. LKĢA un LMB saprot, ka problēmas, kuras ir radījusi jaunā VMD ĢIS ieviešana, proti, izstrādājot iekšējās procedūras (ciršanas apliecinājuma izsniegšanai u.c.) VMD ir balstījies uz nepareizu pieņēmumu, ka Valsts zemes dienesta (turpmāk VZD) uzturētā kadastra pārskata karte ir precīza un zemes īpašumu robežas atrodas tur, kur tās ir attēlotas kadastra pārskata kartē. 
VMD ĢIS kartogrāfiskais pamats ir VZD uzturētā kadastra pārskata karte. Kadastra informācijas uzturēšanas laikā ir mainījušās datu ieguves metodes - ierādīšana, uzmērīšana brīvā sistēmā, uzmērīšana uz ortofoto bāzes un instrumentāla uzmērīšana iesaistoties valsts ģeodēziskā tīklā. No visām uzskaitītajām metodēm tikai uzmērīšana, iesaistoties valsts ģeodēziskā tīklā, var tikt uzskatīta par pietiekami precīzu sistēmu, kuras datus varētu uzskatīt par izmantojamiem datu bāzes veidošanai un izmantošanai saimnieciskās darbības plānošanai. 

Absolūti lielākā daļa no valsts iedzīvotāju (privātpersonu un juridisko personu) meža īpašumu robežu plāniem ir izgatavoti līdz 2001. gadam ar neprecīzāko no iepriekš uzskaitītajām metodēm, t.i. ar ierādīšanas metodi. Tas nozīmē, ka īpašuma robežas, kuras ir dabā ierādītas, īpašniekiem zināmas un, kuras tiek apsaimniekotas, var atšķirties no nekustamā īpašuma kadastra informācijas. Ierādāmam plānam ar mēroga noteiktību 1:10 000 atbilstoši 1 mm uz plāna atbilst 10 m dabā. Pārnesot fotoplanšetes uz vektoru formātu un summējoties citām neprecizitātēm, koordinātu kļūda tipiski kadastra pārskata kartē ir 10-20 m, bet tas neizslēdz gadījumus atsevišķiem robežpunktiem līdz pat 100m. 

Pašlaik meža īpašnieki (vai to pārstāvji) izgatavo meža ciršanas skices, pēc kurām VMD darbinieki pārbauda cirsmas virsotņu koordinātas. Situācijās, kad plānotā cirsma sakrīt ar īpašuma ārējo robežu un zemes robežu plāns ir izgatavots ar ierādīšanas metodi, var rasties nesaderība starp situāciju dabā un VMD ĢIS kadastra datu slāņiem (VZD kadastra pārskata karti). Šādā gadījumā tas nozīmē, ka ciršanas apliecinājumu īpašnieks var nesaņemt.

Vēlamies vērst uzmanību, ka dotajā situācijā meža īpašnieki, lai iegūtu ciršanas apliecinājumu, tiek provocēti uz nelikumīgu zemes robežzīmju pārvietošanu. Tādējādi ar robežu atjaunošanu un pārvietošanu nodarbojas personas, kurām nav tiesības veikt darbības, kuras aizskar īpašumtiesības. Tā rezultātā tiek aizskartas pierobežnieku tiesības un īpašums (piemēram nelikumīgi izcirsts kaimiņa mežs). 
LKĢA un LMB uzskata, ka eksistē nopietnas kļūdas VZD kadastra pārskata kartē un nedrīkst veikt robežu pārkārtošanu, izspraužot dabā kļūdainas pārskata kartes koordinātas. Publiskojot VZD uzturētā portālā www.kadastrs.lv grafisko daļu bez paskaidrojumiem par tās precizitāti, tiek masveidā maldināti valsts iedzīvotāji un uzņēmēji. 
Piedāvājam sekojošus risinājumus: 

· VMD ĢIS realizācijai VZD nodala informatīvo slāni, kurā ir redzamas instrumentāli uzmērītas robežas, iesaistoties valsts ģeodēziskā tīklā. Pārējām robežām, kuru precizitāte neatbilst datu bāzes uzturēšanas precizitātei, tiek pievienots informatīvais slānis, kurā ir redzams īpašuma noteikšanas datums un precizitāte.
· Situācijās, kad cirsmas virsotnes vienlaicīgi ir arī īpašuma robežas un VMD ĢIS esošā informācija liecina, ka tiek pārkāptas īpašuma robežas, bet dabā ir nepārprotamas robežzīmes un robežstiga, ciršanas apliecinājumu var izsniegt tikai pēc rakstiska saskaņojuma ar pierobežnieku.

· Visās situācijās, kad ir pazīmes par robežas atjaunošanu bez sertificēta mērnieka līdzdalības, atteikt ciršanas apliecinājuma izsniegšanu.

· Lūgt VZD izstrādāt publisku skaidrojumu par kadastra informācijas grafiskās daļas precizitāti un pielietojumu.

· Ja VZD kadastra pārskata karte tiek izmantota par pamatu informācijas sistēmām (VMD, Lauku atbalsta dienesta, meliorācijas sistēmu, u.c.), uz kuru pamata tiek vērtēta privātpersonu saimnieciskā darbība un iespējas, rast valsts līdzekļus masveida zemes robežu uzmērīšanai iesaistoties valsts ģeodēziskajā tīklā
· Rast papildus finansējumu meža cirsmu kontrolei dabā, lai novērstu iespējamo patvaļīgu robežzīmju pārvietošanu un koriģēšanu atbilstoši kadastra pārskata kartei.
Lūdzam mežu īpašniekus sekot līdzi un pārraudzīt savu īpašumu. Situācijās, kad pierobežnieks sāk veikt mežsaimnieciskos darbus, pārliecināties vai cirsma nav iestigota, pārkāpjot nekustamā īpašuma robežas. 

Rekomendējam potenciāliem meža īpašuma pircējiem, pirms īpašuma iegādes, pārliecināties par robežstigu un robežzīmju esamību dabā un to atbilstību robežplānam.

Atgādinām, ka robežzīmes atjaunot var tikai sertificēti mērnieki.

LKĢA un LMB biedri un mērniecības sabiedrība norobežojas no atbildības par kadastra pārskata kartes kļūdām, jo mērnieki visos laikos ir strikti sekojuši likuma normām. Vēsturiskās kļūdas radušās 90-tajos gados, kad valsts pārvalde izvēlējās maksimāli lētus risinājumus (ierādīšanas metodi uzmērīšanā), lai maksimāli ātri iegūtu visu Latvijas kopainu un atbilstošu bāzi nodokļu aprēķiniem. Pašreiz, 25 gadus pēc zemes reformas sākšanas, visi kopā esam spiesti atzīt, ka pašreizējām prasībām kadastra pārskata karte vairs neatbilst. Valstiskā līmenī ir nepieciešams reāls problēmas risinājums. 
Latvijas Kartogrāfu un ģeodēzistu asociācijas valdes pr. Juris Vītols
Latvijas Mērnieku biedrības valdes pr. Baiba Ziemele

